b'\n_START_ARTICLE_\nEstaci\xc3\xb3 McMurdo\n_START_PARAGRAPH_\nL\'estaci\xc3\xb3 de McMurdo (en angl\xc3\xa8s: McMurdo Station) \xc3\xa9s un centre de recerca cient\xc3\xadfica dels Estats Units situat a l\'Ant\xc3\xa0rtida a la punta sud de l\'Illa Ross a la costa de l\'Estret de McMurdo. Aquesta estaci\xc3\xb3 \xc3\xa9s la comunitat m\xc3\xa9s gran de l\'Ant\xc3\xa0rtida, capa\xc3\xa7 d\'hostatjar 1.258 residents. Tot el personal i les c\xc3\xa0rregues que es dirigeixen a l\'Estaci\xc3\xb3 Amundsen\xe2\x80\x93Scott primer passen per McMurdo.\n_START_SECTION_\nHist\xc3\xb2ria\n_START_PARAGRAPH_\nEl nom de l\'estaci\xc3\xb3 prov\xc3\xa9 del lloctinent Archibald McMurdo del vaixell, de 1813, que va ser el primer a cartografiar la zona el 1841 sota el comandament de James Clark Ross. L\'explorador Robert Falcon Scott va ser el primer a establir una base prop d\'aquest lloc l\'any 1902 i constru\xc3\xad el Discovery Hut, que encara existeix. La roca volc\xc3\xa0nica d\'aquest lloc \xc3\xa9s la terra sense gel m\xc3\xa9s al sud accessible per vaixell a l\'Ant\xc3\xa0rtida. Els Estats Units iniciaren les operacions a McMurdo el 16 de febrer de 1956 amb el nom de Naval Air Facility McMurdo._NEWLINE_McMurdo esdevingu\xc3\xa9 el centre d\'operacons cient\xc3\xadfiques i log\xc3\xadstiques durant l\'Any Geof\xc3\xadsic Internacional, un esfor\xc3\xa7 cient\xc3\xadfic que es va estendre des de l\'1 de juliol de 1957, al 31 de desembre de 1958. El Tractat Ant\xc3\xa0rtic regula les relacions intergovernamentals respecte a l\'Ant\xc3\xa0rtida i governa la conducta de la vida di\xc3\xa0ria de McMurdo. _NEWLINE_El 3 de mar\xc3\xa7 de 1962, es va activar una planta d\'energia nuclear per aquesta estaci\xc3\xb3. Per exemple l\'energia nuclear es feia servir per destil\xc2\xb7lar l\'aigua salada i obtenir aigua potable. L\'any 1972 es va aturar la producci\xc3\xb3 d\'energia nuclear i es va substituir pel gasoil amb el qual tamb\xc3\xa9 es dessalinitza l\'aigua.\n_START_SECTION_\nFunci\xc3\xb3\n_START_PARAGRAPH_\nActualment la funci\xc3\xb3 d\'aquesta estaci\xc3\xb3 \xc3\xa9s cient\xc3\xadfica, inclou un port i tres aer\xc3\xb2droms, un heliport i m\xc3\xa9s de 100 edificis incloent el Centre Cient\xc3\xadfic i d\'Enginyeria Albert P. Crary. La majoria dels residents no s\xc3\xb3n cient\xc3\xadfics sin\xc3\xb3 personal de suport operatiu. _NEWLINE_L\'estaci\xc3\xb3 de McMurdo est\xc3\xa0 a uns 3 km de la neozelandesa Base Scott i tota aquesta zona est\xc3\xa0 reclamada per Nova Zelanda. Est\xc3\xa0 prohibida qualsevol activitat respecte als recursos minerals que no sigui estr\xc3\xadctament cient\xc3\xadfica. L\'estaci\xc3\xb3 McMurdo \xc3\xa9s anomenada informalment "Mac-Town" per part dels seus residents.\n_START_SECTION_\nClima\n_START_PARAGRAPH_\nTots els mesos de l\'any tenen una temperatura mitjana per sota dels 0\xc2\xa0\xc2\xb0C i per aix\xc3\xb2 est\xc3\xa0 classificada (Classificaci\xc3\xb3 de K\xc3\xb6ppen) com clima de casquet polar EF. El gener (estiu) la temperatura mitjana \xc3\xa9s de - 2,9 i el juliol (hivern) -25,7\xc2\xa0\xc2\xb0C La precipitaci\xc3\xb3 anual \xc3\xa9s de 202 mm'